Райновци (област Габрово)
Рàйновци е село в Северна България, община Габрово, област Габрово.

География 
Село Райновци се намира на около 10 km на запад-северозапад от центъра на град Габрово, 16 km югоизточно от Севлиево и 1,5 – 2 km югозападно от село Враниловци. Третокласният републикански път III-4402, правещ в село Враниловци връзка с второкласния републикански път II-44 (Габрово – Севлиево), води до Райновци и след него продължава на запад през селата Смиловци и Гъбене към село Горна Росица. Общински път се отклонява в Райновци от път III-4402 на юг до село Михайловци. Надморската височина в центъра на Райновци е около 350 m.

Населението на село Райновци, наброявало 302 души при преброяването към 1934 г., намалява до 121 към 1992 г. и към 2019 г. наброява (по текущата демографска статистика за населението) 87 души.

История 
През 1961 г. дотогавашното населено място колиби Райновци придобива статута на село.

Във фондовете на Държавния архив Габрово се съхраняват документи от съответни периоди на/за:
 Списък на фондове от масив „K“: Народно начално училище – с. Райновци, Габровско; фонд 649K; 1923 – 1956;
 Списък на фондове от масив „С“: Народно читалище „Светли бъднини“ – с. Райновци, Габровско; фонд 1043; 1947 – 1970.

Обществени институции 
В село Райновци към 2020 г. има действащо читалище „Светите братя Кирил и Методий – 2006“.

Културни и природни забележителности 
От селото има път към туристическия маршрут „Раев камък“ и „Марков камък“, както и местността „Костенурките“. Намира се на 10 km от „Витите скали“.

Източници и бележки

Външни препратки 

Села в област Габрово
Населени места в община Габрово